SPRÁVA KOMISIE

Portugalsko



Správa vypracovaná v súlade s článkom 126 ods. 3 Zmluvy o fungovaní Európskej únie

1. Úvod

Komisia prijala 20. marca 2020 oznámenie o aktivácii všeobecnej únikovej doložky Paktu stability a rastu. Doložka, ako sa stanovuje v článku 5 ods. 1, článku 6 ods. 3, článku 9 ods. 1 a článku 10 ods. 3 nariadenia (ES) č. 1466/97, ako aj v článku 3 ods. 5 a článku 5 ods. 2 nariadenia (ES) č. 1467/97, uľahčuje koordináciu rozpočtových politík v časoch prudkého hospodárskeho poklesu. Komisia vo svojom oznámení adresovanom Rade vyjadrila názor, že vzhľadom na očakávaný prudký hospodársky pokles vyplývajúci z vypuknutia ochorenia COVID-19 súčasné podmienky umožňujú aktiváciu doložky. Ministri financií členských štátov vyjadrili 23. marca 2020 súhlas s hodnotením Komisie. Aktivácia všeobecnej únikovej doložky umožňuje dočasný odklon od postupu úprav smerujúcich k dosiahnutiu strednodobého rozpočtového cieľa za predpokladu, že to neohrozí fiškálnu udržateľnosť v strednodobom horizonte. Pokiaľ ide o nápravnú časť paktu, Rada môže na základe odporúčania Komisie takisto rozhodnúť, že prijme revidovanú fiškálnu trajektóriu. Všeobecnou únikovou doložkou sa nepozastavujú postupy Paktu stability a rastu. Členským štátom to umožňuje odchýliť sa od rozpočtových požiadaviek, ktoré by sa za bežných okolností uplatňovali, zatiaľ čo Komisii a Rade to umožňuje uskutočniť potrebné opatrenia koordinácie politík v rámci paktu.

Podľa údajov, ktoré portugalské orgány oznámili 31. marca 2020 a ktoré následne overil Eurostat, dosiahlo saldo verejných financií Portugalska v roku 2019 úroveň 0,2 % HDP, zatiaľ čo pomer hrubého verejného dlhu k HDP sa nachádzal na úrovni 117,7 %. Podľa oznámených údajov Portugalsko následne plánovalo na základe štátneho rozpočtu na rok 2020 prijatého pred vypuknutím pandémie COVID-19 prebytok verejných financií v roku 2020 vo výške 0,2 % HDP, pričom očakávalo, že pomer verejného dlhu k HDP klesne na 114,9 %. Program stability Portugalska na rok 2020, ktorý nebol predložený v rámci lehoty stanovenej v článku 4 ods. 1 nariadenia (ES) č. 1466/97, nezahŕňal plánované saldo verejných financií v roku 2020.

Na rozdiel od oznámených údajov sa podľa prognózy Komisie z jari 2020, ktorá okrem iných faktorov odzrkadľuje očakávaný vplyv pandémie COVID-19 na hospodárstvo a rozpočet, predpokladá, že deficit verejných financií dosiahne v roku 2020 úroveň 6,5 % HDP, zatiaľ čo pomer verejného dlhu k HDP by sa mal zvýšiť na 131,6 %. Všetky dostupné dôkazy vrátane vyhlásení portugalských orgánov o rozsahu reakcie rozpočtovej politiky na prudký hospodársky pokles súvisiaci s pandémiou COVID-19 poukazujú na deficit verejných financií, ktorý v roku 2020 výrazne presiahne referenčnú hodnotu 3 % HDP stanovenú v zmluve. Komisia vo svojom liste zo 7. mája 2020 vyzvala portugalské orgány, aby objasnili výšku plánovaného deficitu verejných financií v roku 2020. Portugalské orgány vo svojom liste z 13. mája 2020 neposkytli požadované vysvetlenie a poukázali na výnimočné podmienky súvisiace s pandémiou COVID-19. Vzhľadom na tieto faktory Komisia považuje svoju súčasnú prognózu deficitu verejných financií na úrovni 6,5 % HDP v roku 2020 za dostatočne presvedčivý dôkaz prima facie o nadmernom deficite, ako sa vymedzuje v článku 126 ods. 2 písm. a) zmluvy.

Na základe uvedených skutočností preto Komisia vypracovala túto správu, v ktorej sa analyzuje, či Portugalsko dodržiava kritériá deficitu a dlhu stanovené v zmluve. Prihliada sa v nej na všetky závažné faktory, pričom sa náležite zohľadňuje zásadný hospodársky otras spojený s pandémiou COVID-19.

Tabuľka 1: Deficit verejných financií a verejný dlh (% HDP)

Poznámka: MLSA označuje minimálnu lineárnu štrukturálnu úpravu, EDP znamená postup pri nadmernom deficite a n.r. znamená „nie je relevantné“.

Zdroj: Eurostat, prognóza Komisie z jari 2020.

2.Kritérium deficitu

Podľa prognózy Komisie z jari 2020 sa očakáva, že saldo verejných financií Portugalska dosiahne v roku 2020 deficit vo výške 6,5 % HDP. Konkrétne, zatiaľ čo rozpočtové náklady na opatrenia prijaté portugalskými orgánmi v boji proti pandémii COVID-19 sa odhadujú na 2,5 % HDP, očakáva sa, že pôsobenie automatických stabilizátorov prispeje viac ako 4 % HDP k predpokladanému deficitu verejných financií v roku 2020. Podľa prognózy Komisie bude deficit verejných financií v roku 2020 výrazne nad referenčnou hodnotou 3 % HDP stanovenou v zmluve.

Predpokladané prekročenie referenčnej hodnoty 3 % HDP stanovenej v zmluve v roku 2020 je výnimočné, pretože vyplýva z prudkého hospodárskeho poklesu. Vzhľadom na vplyv pandémie COVID-19 sa v prognóze Komisie z jari 2020 predpokladá, že v roku 2020 dôjde k poklesu reálneho HDP o 6,8 %.

Na základe prognózy Komisie z jari 2020, v ktorej sa predpokladá, že deficit verejných financií klesne v roku 2021 pod úroveň 3 % HDP, by tak plánované prekročenie referenčnej hodnoty stanovenej v zmluve bolo len dočasné. Tieto prognózy sú však spojené s výnimočne vysokou mierou neistoty.

Možno teda konštatovať, že podľa prognózy Komisie bude deficit verejných financií v roku 2020 výrazne nad referenčnou hodnotou 3 % HDP stanovenou v zmluve. Predpokladané prekročenie sa považuje za výnimočné, ako sa vymedzuje v zmluve a v Pakte stability a rastu, pričom charakter prekročenia sa v súčasnosti považuje za dočasný. Všetky dostupné dôkazy vrátane vyhlásení portugalských orgánov o rozsahu reakcie rozpočtovej politiky na prudký hospodársky pokles súvisiaci s pandémiou COVID-19 poukazujú na deficit verejných financií, ktorý v roku 2020 výrazne presiahne referenčnú hodnotu 3 % HDP stanovenú v zmluve. Komisia vo svojom liste zo 7. mája 2020 vyzvala portugalské orgány, aby objasnili výšku plánovaného deficitu verejných financií v roku 2020. Portugalské orgány vo svojom liste z 13. mája 2020 neposkytli požadované vysvetlenie a poukázali na výnimočné podmienky súvisiace s pandémiou COVID-19. Vzhľadom na tieto faktory Komisia považuje svoju súčasnú prognózu deficitu verejných financií na úrovni 6,5 % HDP v roku 2020 za dostatočne presvedčivý dôkaz prima facie o nadmernom deficite, ako sa vymedzuje v článku 126 ods. 2 písm. a) zmluvy. Z analýzy teda vyplýva, že kritérium deficitu vymedzené v zmluve a v nariadení (ES) č. 1467/97 prima facie nie je splnené.

3.Dlhové kritérium